ၻီပဝိမႃၼဝတ်ထု၊ ၼၢင်းၽီ ႁိူဝ်ႈလႅင်း မိူၼ်လၢဝ်မႃမွင်း

9-ၻီပဝိမႃၼဝတ်ထု၊ ၼၢင်းၽီ ႁိူဝ်ႈလႅင်း မိူၼ်လၢဝ်မႃမွင်း
 75။ ၼၢင်းၽီ မိူၼ်ၼင်ႇလၢဝ်မႃမွင်း ႁိူဝ်ႈႁိူင်းလႅင်းပိူင်း ၵူႈပႃႈၵူႈၽၢႆႇၼင်ႇၼၼ် ငဝ်းတူဝ်မႂ်း ၼၢင်း ဢၼ်လီႁၢၼ်ႉၸႂ်ၼႃႇၼၼ်ႉၵေႃႈ ႁိူဝ်ႈႁိူင်းပိူင်းလႅင်းၵႂႃႇ ၵူႈပႃႈၵူႈတၢင်းဝႆႉယူႇယဝ်ႉ။
 76။ ၵွပ်ႈပိူဝ်ႈ ၵုသူဝ်ႇဢၼ်လႂ်သေ မႂ်းလႆႈမီး ဢူဢၢႆသၢႆငဝ်းႁိူဝ်ႈလႅင်းၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်လႄႈ တမ်ႈတီႈၼႆႈ မႂ်းၼၢင်းမႃးလႆႈၽွၼ်းလီ တဵမ်ထူၼ်ႈၼေႃး။ ယွၼ်ႉပိူဝ်ႈ ၵုသူဝ်ႇသင်သေ မႂ်းၼၢင်းမႃးလႆႈပူၺ်ႈၽီ တၼ်းၸႂ်ၼင်ႇၼႆၼေႃး။
 77။ ၼၢင်းၽီ ၵွပ်ႈပိူဝ်ႈ ၵုသူဝ်ႇသင်သေ မႂ်းၼၢင်းလႆႈမႃးမီး ဢူငဝ်း ၸိုၼ်ႈသႂ်ၼင်ႇၼႆၼေႃး။ ၵွပ်ႈပိူဝ်ႈ ၵုသူဝ်ႇသင်သေ မႂ်းၶိုၵ်ႉတွၼ်းလိူဝ်သေ (ၽီတၢင်ႇၸိူဝ်း)ၼေႃး။ ၵွပ်ႈပိူဝ်ႈ ၵုသူဝ်ႇသင်သေ ႁၢင်ႈၽၢင်လဵၵ်ႉယႂ်ႇတူဝ်မႂ်း ႁိူဝ်ႈလႅင်းၵႂႃႇ ၵူႈပႃႈၵူႈၽၢႆႇၼေႃး။
 78။ ၼၢင်းၽီ ဢူမုၼ်ၽုင်းယႂ်ႇ ၵဝ်ထၢမ်မႂ်းယူႇယဝ်ႉ။ မိူဝ်ႈပဵၼ်ၵူၼ်းၼၼ်ႉ မႂ်းလႆႈႁဵတ်းၵုသူဝ်ႇ သင်မႃးၼေႃး။ ယွၼ်ႉပိူဝ်ႈ ၵုသူဝ်ႇဢၼ်လႂ်သေ မႃးလႆႈမီး ဢူဢၢႆသၢႆငဝ်းလႅင်းၼင်ႇၼႆၼေႃး။ ယွၼ်ႉပိူဝ်ႈ ၵုသူဝ်ႇသင်သေ ငဝ်းတူဝ်မႂ်းၼၢင်းၵေႃႈ သမ်ႉပေႃး ႁိူဝ်ႈႁိူင်းမၢပ်ႈမိပ်ႈၵႂႃႇ ၵူႈပႃႈၵူႈၽၢႆႇၼေႃး။
 79။ ၵွပ်ႈပိူဝ်ႈ ၸဝ်ႈမွၵ်ႉၵလၢၼ်ႇထၢမ်လွင်ႈတၢင်းမၼ်းလႄႈ ၼၢင်းၽီၵေႃႈ ႁူမ်ႁူမ်ၸူမ်းၸူမ်း  ၸင်ႇၶိုၼ်းတွပ်ႇလၢတ်ႈၼႄ လွင်ႈတၢင်းမၼ်းၵႂႃႇ ၸွမ်းၼင်ႇၶေႃႈထၢမ်ၼၼ်ႉယဝ်ႉ။
 80။ တမ်ႈတီႈ မိူင်းၵူၼ်း မိူင်ႈပဵၼ်ၵူၼ်းၸိုင် ၶၢဝ်းယၢမ်းၵၢင်ၶမ်ႈလပ်းသိင်ႇ ၶၢဝ်းပိူၼ်ႈတႆႈ ၽႆးၼၼ်ႉ ၶႃႈၼၢင်းလႆႈလူႇတၢၼ်း ၽႆးယဝ်ႉ။ (ဢဝ်ၼမ်ႉမၼ်းသႂ်ႇဝၢၼ်ႇ ၸပ်းၽႆးတိၼ်ၵႃလူႇ)
 81။ ၵေႃႉဢၼ်လႆႈလူႇတၢၼ်း ၽႆးလႅင်း တမ်ႈတီႈ လပ်းသိင်ႇမိုတ်းတၼ် ၶၢဝ်းယၢမ်းတႆႈၽႆးၼၼ်ႉ တမ်ႈတီႈမၼ်း တၵ်းပဵၼ်မႃး မွၵ်ႇတင်းၼမ် မွၵ်ႇမူဝ်တင်းၼမ်သေ လႆႈမီးႁေႃဝိမၢၼ်ႇႁိူဝ်ႈလႅင်းယဝ်ႉ။ 
 82။ ယွၼ်ႉပိူဝ်ႈ ၵုသူဝ်ႇၼႃးမုၼ်ဢၼ်ၼၼ်ႉသေ ၶႃႈၼၢင်းၸင်ႇမႃးမီး ငဝ်းတူဝ်ႁိူဝ်ႈလႅင်းပိူင်း ၼင်ႇၼႆယဝ်ႉ။ ၵွပ်ႈပိူဝ်ႈ ၵုသူဝ်ႇဢၼ်ၼၼ်ႉလႄႈ တမ်ႈတီႈၼႆႈ ၶႃႈၼၢင်းၸင်ႇလႆႈပူၺ်ႈလီ(ၸီးၸိမ်ႇ)  တင်းသဵင်ႈ ဢၼ်ပဵင်းဢူၵ်းပဵင်းၸႂ်ၼၼ်ႉယဝ်ႉ။
 83။ ၵွပ်ႈၵုသူဝ်ႇဢၼ်ၼၼ်ႉသေ ၶႃႈၼၢင်းလႆႈမီး ငဝ်းလႅင်းၸိုၼ်ႈသႂ်ယဝ်ႉ။ ၵွပ်ႈၵုသူဝ်ႇၼၼ်ႉ သေ ၶႃႈၼၢင်း ၶိုၵ်ႉတွၼ်းလိူဝ်သေ (ၽီတၢင်ႇၸိူဝ်း)ယဝ်ႉ။ ၵွပ်ႈၵုသူဝ်ႇၼၼ်ႉသေ ႁၢင်ႈၽၢင်လဵၵ်ႉယႂ်ႇ ၶႃႈၼၢင်း ႁိူဝ်ႈလႅင်းၵႂႃႇ ၵူႈပႃႈၵူႈၽၢႆႇယဝ်ႉ။ 
 84။ ၸဝ်ႈရႁၢၼ်း ၽူႈမီးၽုင်းယႂ်ႇတီႈၶႃႈ... ၶႃႈၼၢင်းတွပ်ႇလၢတ်ႈပၼ်ၸဝ်ႈႁဝ်း ၼင်ႇၼႆဢေႃႈ။ မိူဝ်ႈပဵၼ်ၵူၼ်းၼၼ်ႉ ၶႃႈလႆႈၶိုင်ပွင်လူႇတၢၼ်း (ၽႆးလႅင်း)ၼၼ်ႉဢေႃႈ။ ၵွပ်ႈၵုသူဝ်ႇၼၼ်ႉသေ ၸင်ႇတေ လႆႈမီး ဢူငဝ်းႁိူဝ်ႈႁိူင်းၼင်ႇၼႆဢေႃႈ။ ဢူငဝ်းၶႃႈႁဝ်းၼႆႉၵေႃႈ ႁိူဝ်ႈႁိူင်းပိူင်းသႂ်ၵႂႃႇ ၵူႈပႃႈၵူႈၽၢႆႇၶႃႈဢေႃႈ... (လၢတ်ႈၵႂႃႇၼင်ႇၼႆယဝ်ႉ)။
ၻီပဝိမႃၼဝတ်ထု ႁူဝ်ၵဝ်ႈ သုတ်းယဝ်ႉ။
ၽိုၼ်ဢိင်

Category:!Main category
ပိူင်ထၢၼ်ႈ:ဝိမႃႇၼဝတ်ႉထု